A századot 1916 elején állították fel az ausztriai Straßhofban. Kiképzése után augusztus 15-én a román frontra irányították, bázisa a Karánsebes melletti tábori repülőtér volt. 1917-ben áthelyezték az olasz hadszíntérre; állomásai Haidenschaftban, Wippachban és Sankt Veit an der Glanban voltak. 1917. július 25-én az egész légierőt átszervezték; ennek során a század hadosztályfelderítői feladatot kapott (neve ekkortól "Divisions-Kompanie 32", Flik 32D). 1917 október 24-től a 2. Isonzó-hadsereg részeként részt vett a 12. isonzói csatában; 1918 nyarán pedig Mansue repteréről indult bevetésekre a Piave-offenzívában. 1918 őszén egy újabb átszervezésben csatarepülői és oltalmazói vadászszázad ("Schutzflieger- und Schlachtflieger-Kompanie 32", Flik 32S) lett. Ekkor Santa Maria la Longa volt a bázisa.